Ego Robertus, Cluniacensis clericus, filius Bernardi de Claromane, quondam burgensis Cluniacensis, notum facio universis quod ego [non] vi, non dolo inductus, sed utilitate mea exigente, de consensu et voluntate Symonis Boichedor, curatoris mei, vendidi, tradidi, quittavi imperpetuum et concessi reverendo in Christo patri ac domino Y[voni], Dei gratia abbati Cluniacensi, et ejusdem loci conventui, domum meam sitam apud Cluniacum, juxta domum magistri Cristini Bauduini, domui panellorum dicti domini abbatis et conventus contiguam, ab eisdem et suis successoribus jure hereditario imposterum possidendam, pro sex libris Cluniacensium michi vel mandato meo in festo beati Martini hyemalis ab eisdem in camera sua Cluniacensi pacifice et quiete, sine dilatione et contradictione aliqua, quoad vitam meam tantummodo persolvendis; et me de predicta domo devestiens, ipsos corporaliter investivi vel quasi, promittens per juramentum meum super sancta Dei euvangelia corporaliter prestitum eisdem et suis successoribus predictam domum venditam contra omnes personas conjunctas et extraneas, in juditio et extra judicium, ubicunque et imperpetuum garantire ac etiam omnibus se opponentibus propriis meis sumptibus contraire. Renuntians in hoc facto ex certa sciencia et voluntate spontanea actioni et exceptioni doli, in factum, exceptioni minoris etatis et omni juris canonici et civilis auxilio mihi super hoc competenti. In cujus rei testimonium et munimen presentem litteram de consensu et voluntate dicti curatoris mei prefati domino abbati et conventui sigillis discretorum virorum magistri Stephani de Vergeçon, canonici Matisconensis et curati Sancti Marcelli Cluniacensis, et Petri, curati Sancti Mayoli Cluniacensis, reddidi sigillandam, et nos predicti curati, ad requisitionem et instanciam ipsius R. ac Symonis, curatoris predicti, sigilla nostra presentibus apposuimus in testimonium veritatis. Datum Cluniaci, anno Domini Mº CCº LXº quarto, mense junii.